Diari Oficial de la Generalitat Valenciana


Sumari del DOGV 7204, del 31-01-2014 (2014/553)

RESOLUCIÓ de 9 de desembre de 2013, de la directora general de Persones amb Discapacitat i Dependència, per la qual s'establix el cost de referència dels servicis del Sistema Valencià per a l'Autonomia i l'Atenció a la Dependència per a l'any 2014.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7204

Data del DOGV
:   31-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/553


Data del document
:   09-12-2013

Organisme emissor
:   Conselleria de Benestar Social

Tipus de document
:   Resolució

Correcció d'errades

 Descriptors 

:   * servei social

RESOLUCIÓ de 9 de desembre de 2013, de la directora general de Persones amb Discapacitat i Dependència, per la qual s'establix el cost de referència dels servicis del Sistema Valencià per a l'Autonomia i l'Atenció a la Dependència per a l'any 2014. [2014/553]  
La Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, naix amb la vocació de configurar un sistema integral que aborde des d'una perspectiva global el fenomen de la dependència, amb la participació activa de tota la societat. El sistema que es crea s'assenta sobre tres criteris bàsics: universalitat, alta qualitat i sostenibilitat en el temps. La seua finalitat principal és la garantia de les condicions bàsiques i la previsió dels nivells de protecció a què es referix la llei que el configura.  
  
El seu article 1 reconeix, com a dret subjectiu de ciutadania, el de promoció de l'autonomia personal i l'atenció a les persones en situació de dependència, en els termes establits legalment, en el qual participaran totes les administracions públiques, amb un contingut mínim comú per a tots els ciutadans en qualsevol part del territorial de l'Estat espanyol. Este reconeixement suposa un canvi radical en la concepció de l'atenció social, que passa, d'esta manera, a integrar-se en el catàleg de drets a disposició del ciutadà quan complisca els requisits legalment establits. Este dret subjectiu es fonamenta, a més dels assenyalats, en els principis d'universalitat, equitat i accessibilitat, a través d'un model d'atenció integral al ciutadà.  
  
El Sistema per a l'Autonomia i Atenció a la Dependència respon, a més, a una acció coordinada de les administracions públiques, i pretén optimitzar tots els recursos públics i privats disponibles, per a garantir un marc estable de recursos i servicis. El sistema es definix per a atendre de forma equitativa tots els ciutadans en situació de dependència. Per a això els beneficiaris, com expressament assenyala la llei, contribuiran econòmicament al finançament dels servicis de forma progressiva en funció de la seua capacitat econòmica.  
La referida participació dels beneficiaris en el cost dels servicis i prestacions del Sistema per a l'Autonomia i Atenció a la Dependència constituïx una norma bàsica, d'acord amb el que preveu l'article 33 de l'esmentada Llei 39/2006, de 14 de desembre, que té el seu desplegament en l'àmbit autonòmic en l'Orde 21/2012, de 25 d'octubre, de la Conselleria de Justícia i Benestar Social, per la qual es regulen els requisits i les condicions d'accés al programa d'atenció a les persones i a les seues famílies en el marc del Sistema per a l'Autonomia i Atenció a la Dependència a la Comunitat Valenciana.  
L'esmentada Orde 21/2012, de 25 d'octubre, de la Conselleria de Justícia i Benestar Social, establix en l'article 26 que el cost de referència determinarà el límit de participació de l'usuari en el cost del servici, tenint en compte el tipus de servici i el seu cost efectiu. En els articles 27.1 i 28.1, disposa que la direcció general competent en matèria de dependència, fixarà mitjançant una resolució el preu de referència dels servicis residencials, de centre de dia i de nit, respectivament.  
  
Per tot això, en compliment d'allò que preceptuen les disposicions esmentades, i a la vista de les consideracions assenyalades, resolc:  
  
Primer  
Aprovar el cost de referència dels servicis del Sistema Valencià per a l'Autonomia i l'Atenció a la Dependència, per a l'atenció a persones majors i persones amb discapacitat per a l'exercici 2014, d'acord amb el tipus de servici:  
  
Tipus de servici Euros  
mes Euros   
any  
Servici d'atenció residencial, persones majors 1.500 - 18.000 -  
Servici d'atenció residencial, persones amb discapacitat 2.100 - 25.200 -  
Servici de centre de dia, persones majors (transport inclòs) 845 - 10.140 -  
Servici de centre de dia, persones amb discapacitat 810 - 9.720 -  
Servici de centre de dia - centre ocupacional, persones amb discapacitat 550 - 6.600 -  
  
  
Segon  
La quantia del cost de referència de servici podrà vincular-se, si és el cas, a l'adquisició d'un servici i a la quantia mensual màxima de la prestació econòmica vinculada al servici que s'establisca, i altres ajudes que es puguen establir a través de convocatòria pública.  
  
València, 9 de desembre de 2013.- La directora general de Persones amb Discapacitat i Dependència: Pilar Collado Capilla.